Kjörsókn hamfarir fyrir lýðræðið í landinu Fanney Birna Jónsdóttir skrifar 1. júní 2014 01:51 Eiríkur Bergmann stjórnmálafræðingur . „ Þetta eru mjög dramatískar kosningar , þær eru allt öðruvísi heldur en við áttum von á . Kjörsóknin er auðvitað eitthvað það magnaðasta fall sem við höfum nokkurn tímann séð og lýsir einhverju óþoli sem við höfum aldrei nokkurn tímann upplifað áður í stjórnmálum á Íslandi , “ segir Eiríkur Bergmann stjórnmálafræðingur í viðtali við Vísi um stöðuna eftir síðustu tölur í Reykjavík . Hamfarir fyrir lýðræðiðEiríkur segir fallið í kjörsókninni hreinar hamfarir fyrir lýðræðið í landinu . „ Ég held að það sé ekkert ofsagt að segja það . Við höfum aldrei séð svona áður , bara aldrei nokkurn tímann á Íslandi séð svona lagað í almennum kosningum . “ „ Svo sjáum við náttúrulega að línurnar eru mjög breyttar frá skoðanakönnunum og það hefur auðvitað eitthvað með kjörsóknina að gera , “ segir Eiríkur . Framsókn á pari við popúlíska flokka „ Framsóknarflokkurinn geysist fram á grundvelli andstöðunnar við múslima og bænahús þeirra , það er ekki neitt annað sem getur útskýrt þann uppgang . Í rauninni hefur framsóknarflokkurinn keypt þessi sæti því verði að vera álitinn flokkur á pari við svona suma þá popúlísku flokka sem að hafa náð álíka árangri í Evrópu . “ Hann sgir Samfylkinguna auðvitað vinna mikinn sigur en hún sé ekki að innleysa þann sigur sem stefndi í . „ Sjálfstæðisflokkurinn er að vinna einhvers kona varnarsigur og það er líka mjög merkilegt að sjá Píratana falla - en það er auðvitað kosningaþátttakan sem útskýrir það . “ „ Maður var búinn að sjá það í könnunum í aðdraganda kosninga að þeir væru á mjög hraðri leið niður . Það kemur mér ekkert óvart að sjá það og það er ekkert úr takti við stjórnmálasögu íslands hvernig svona framboð þróast , “ segir Eiríkur um gengi flokkanna . Hvað gerist næst ? „ Ég myndi nú halda að augljósast yrði að meirihlutinn verði útvíkkaður til Vinstri grænna , held að það hljóti að verða svona fyrsta skref þannig að í sjálfu sér er ekki víst að þessar niðurstöður breyti endilega stjórninni í borginni mjög mikið en ég horfi fyrst og fremst á þátttökuna , mér finnst hún vera stóra fréttin í þessu máli . Við höfum aldrei séð svona áður , bara aldrei nokkurn tímann á Íslandi séð svona lagað í almennum kosningum . Af hverju : vantraust og óþol í garð stjórnmálamanna í landinu , stjórnmálamenn hafa ekki úthald , það náttúrulega var engin kosningabarátta , hún snerist um mál sem að menn hafa ekki mikinn áhuga á , ég hef ekki hitt marga sem hafa mikinn áhuga á staðsetningu bænahúsa , samt snerist kosningabaráttan um það . Menn ná einhvern veginn ekki út , held það hafi með margt að gera , fjölmiðlaflóran er svo ótrúlega breytt , erum í miklu margbreytilegri flóru heldur en var í eina tíð . Fyrir einhverju gátu menn sagt eitthvað í sjónvarpsviðtölum sem menn heyrðu af en núna er það fámennur hópur sem fylgist með . Ætli þetta séu ekki bara Netflix áhrifin einhvern veginn , “ segir Eiríkur að lokum .